b'\n_START_ARTICLE_\nOiva Ketonen\n_START_SECTION_\nUra\n_START_PARAGRAPH_\nKetonen syntyi Teuvalla ja opiskeli ensin Helsingin yliopistossa matematiikkaa mutta kiinnostui filosofiasta kuultuaan Eino Kailan luentoja. Filosofiaa h\xc3\xa4n opiskeli samaan aikaan Erik Steniuksen ja G. H. von Wrightin kanssa. Ketonen oli nykyaikaisen logiikan uranuurtajia Suomessa. H\xc3\xa4nen v\xc3\xa4it\xc3\xb6skirjansa Predikaattikalkyylin t\xc3\xa4ydellisyydest\xc3\xa4 valmistui 1943. Ketonen oli useita kertoja vierailevana tutkijana Englannissa ja Yhdysvalloissa._NEWLINE_Ketonen kirjoitti ennen kaikkea tieteenfilosofiasta ja -historiasta sek\xc3\xa4 my\xc3\xb6s laajemmalle yleis\xc3\xb6lle suunnattuja filosofiaa ja etiikkaa k\xc3\xa4sittelevi\xc3\xa4 teoksia. Luonnontieteellisen todellisuusk\xc3\xa4sityksen kehityst\xc3\xa4 Ketonen kuvasi erityisesti teoksissaan Suuri maailmanj\xc3\xa4rjestys ja Eurooppalaisen ihmisen maailmankatsomus. T\xc3\xa4m\xc3\xa4n lis\xc3\xa4ksi Ketonen oli merkitt\xc3\xa4v\xc3\xa4 yliopistopoliittinen vaikuttaja ja korkeakoulututkimuksen kehitt\xc3\xa4j\xc3\xa4. H\xc3\xa4n osallistui Suomen korkeakoulu- ja tiedehallinnon kehitt\xc3\xa4miseen muun muassa toimimalla korkeakouluj\xc3\xa4rjestelm\xc3\xa4n kehitt\xc3\xa4miseen t\xc3\xa4ht\xc3\xa4\xc3\xa4v\xc3\xa4n ty\xc3\xb6ryhm\xc3\xa4n puheenjohtajana sek\xc3\xa4 korkeakouluneuvoston ensimm\xc3\xa4isen\xc3\xa4 puheenjohtajana. Ty\xc3\xb6 johti korkeakoulujen kehitt\xc3\xa4mislain s\xc3\xa4\xc3\xa4t\xc3\xa4miseen, mik\xc3\xa4 takasi kunkin korkeakoulun m\xc3\xa4\xc3\xa4r\xc3\xa4lliset v\xc3\xa4himm\xc3\xa4istavoitteet vuosiksi 1967\xe2\x80\x931981._NEWLINE_El\xc3\xa4kevuosinaan Ketonen oli aktiivinen kulttuurikeskustelija. H\xc3\xa4n laati ter\xc3\xa4vi\xc3\xa4 puheenvuoroja Suomen 1980-luvun henkisest\xc3\xa4 tilasta. Suomen sis\xc3\xa4llissodan ongelmaa ja sen kipupisteit\xc3\xa4 h\xc3\xa4n analysoi teoksessa Kansakunta murroksessa (1983). H\xc3\xa4n tulkitsi sodan osoittaneen suomalaisen sivistyksen ohueksi my\xc3\xb6s sivistyneist\xc3\xb6n piiriss\xc3\xa4. My\xc3\xb6s teos Kohtalon vaihtoehdot (1989) liikkui sivistyneist\xc3\xb6n ja silt\xc3\xa4 vaadittavan kansalaisrohkeuden aiheessa.'